FI Euroopan unionin virallinen lehti L 236/20

KOMISSION ASETUS (EY) N:o 1291/2006,

annettu 30 päivänä elokuuta 2006,

neuvoston asetuksessa (EY) N:o 1782/2003 säädetyn tilatukijärjestelmän täytäntöönpanoa koskevista yksityiskohtaisista säännöistä annetun asetuksen (EY) N:o 795/2004 muuttamisesta

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon yhteisen maatalouspolitiikan suoria tukijärjestelmiä koskevista yhteisistä säännöistä ja tietyistä viljelijöiden tukijärjestelmistä sekä asetusten (ETY) N:o 2019/93, (EY) N:o 1452/2001, (EY) N:o 1453/2001, (EY) N:o 1454/2001, (EY) N:o 1868/94, (EY) N:o 1251/1999, (EY) N:o 1254/1999, (EY) N:o 1673/2000, (ETY) N:o 2358/71 ja (EY) N:o 2529/2001 muuttamisesta 29 päivänä syyskuuta 2003 annetun neuvoston asetuksen (EY) N:o 1782/2003 (1) ja erityisesti sen 145 artiklan c ja d alakohdan,

sekä katsoo seuraavaa:

(1) Komission asetuksessa (EY) N:o 795/2004 (2) otetaan käyttöön tilatukijärjestelmän täytäntöönpanoa koskevat säännöt vuodesta 2005.

(2) Kyseisen järjestelmän hallinnollisesta ja operatiivisesta täytäntöönpanosta jäsenvaltioissa saatu kokemus on osoittanut, että toisaalta tarvitaan lisää yksityiskohtaisia sääntöjä ja toisaalta voimassa olevia sääntöjä olisi selkeytettävä ja mukautettava.

(3) Jotta helpotettaisiin tukioikeuksien siirtämistä viljelijöille, olisi säädettävä tukioikeuksien jakamisesta osiin ilman maa-alaa ja niiden siirroista.

(4) Jos sellaisia tukioikeuksia, joiden yksikköarvoa on korotettu yli 20 prosentilla kansallisesta varannosta peräisin olevilla viitemäärillä, ei ole käytetty asetuksen (EY) N:o 1782/2003 42 artiklan 8 kohdan toisen alakohdan mukaisesti, ainoastaan arvon korotusta vastaava määrä on palautettava välittömästi kansalliseen varantoon.

(5) Kansallisesta varannosta hallinnollisten määräysten tai tuomioistuimen päätösten nojalla viljelijälle tarkoitettuna korvauksena myönnettyihin tukioikeuksiin ei sovelleta asetuksen (EY) N:o 1782/2003 42 artiklan 8 kohdassa tarkoitettuja rajoituksia.

(6) Tukioikeuksien kierron helpottamiseksi viljelijät voivat luovuttaa vapaaehtoisesti tukioikeuksia kansalliseen varantoon.

(7) Sen vuoksi asetusta (EY) N:o 795/2004 olisi muutettava.

(8) Koska jäljempänä 1 artiklan 2 kohdassa ja 1 artiklan 4 kohdassa tarkoitetut tapaukset ovat olleet mahdollisia jo 1 päivästä tammikuuta 2005 ja 1 päivästä tammikuuta 2006, on aiheellista säätää, että kyseisiä kohtia sovelletaan takautuvasti mainituista päivämääristä alkaen.

(9) Tässä asetuksessa säädetyt toimenpiteet ovat suorien tukien hallintokomitean lausunnon mukaiset,

ON ANTANUT TÄMÄN ASETUKSEN:

1 artikla

Muutetaan asetus (EY) N:o 795/2004 seuraavasti:

1) Muutetaan 3 artikla seuraavasti: a) Korvataan 3 kohta seuraavasti: ”3. Jos asetuksen (EY) N:o 1782/2003 46 artiklan 2 kohdan mukaisesti tukioikeuden kanssa siirretyn viljelylohkon koko on ainoastaan hehtaarin murto-osa, viljelijä voi siirtää asianomaisen tukioikeuden osan yhdessä maa-alan kanssa, ja sen arvo lasketaan suhteessa kyseiseen murto-osaan. Tukioikeuden jäljelle jäävä osa on edelleen viljelijän käytettävissä, ja sen arvo lasketaan vastaavalla tavalla. Jos viljelijä siirtää tukioikeuden osan ilman maata, molempien osien arvo lasketaan suhteellisesti, sanotun kuitenkaan rajoittamatta edellä mainitun asetuksen 46 artiklan 2 kohdan soveltamista.” b) Poistetaan 4 kohta.

2) Korvataan 6 artiklan 3 kohdan kolmas alakohta seuraavasti: ”Asetuksen (EY) N:o 1782/2003 42 artiklan 8 kohdan ensimmäistä alakohtaa sovelletaan tukioikeuksiin, joiden yksikköarvoa on korotettu yli 20 prosentilla tämän kohdan toisen alakohdan mukaisesti. Edellä mainitun asetuksen 42 artiklan 8 kohdan toista alakohtaa sovelletaan sellaisten tukioikeuksien osalta, joiden yksikköarvoa on korotettu yli 20 prosentilla tämän kohdan toisen alakohdan mukaisesti, ainoastaan korotuksen määrään.”

3) Lisätään 23 a artiklaan virke seuraavasti: ”Kyseisen asetuksen 42 artiklan 8 kohtaa ei sovelleta tämän artiklan nojalla myönnettyihin tukioikeuksiin.”

4) Lisätään 24 artiklaan kohta seuraavasti ”3. Viljelijä voi luovuttaa vapaaehtoisesti tukioikeuksia kansalliseen varantoon, lukuun ottamatta kesannointitukioikeuksia.”

5) Korvataan 50 artikla seuraavasti: ”50 artikla 1. Jäsenvaltioiden on annettava komissiolle tiedoksi sähköisesti vuosittain: a) tilatukijärjestelmän ensimmäisenä soveltamisvuonna viimeistään 15 päivänä syyskuuta ja seuraavina vuosina viimeistään 1 päivänä syyskuuta kuluvan vuoden tilatukijärjestelmää koskevien hakemusten kokonaismäärä, tukeen oikeuttavien vastaavien tukioikeuksien kokonaismäärä ja vastaavien tukikelpoisten hehtaarien kokonaismäärä; b) viimeistään 1 päivänä syyskuuta lopulliset tiedot edelliselle vuodelle hyväksyttyjen tilatukijärjestelmää koskevien hakemusten kokonaismäärästä ja vastaavasti myönnettyjen tukien kokonaismäärästä sen jälkeen, kun on tarvittaessa sovellettu asetuksen (EY) N:o 1782/2003 6, 10, 11, 24 ja 25 artiklassa tarkoitettuja toimenpiteitä, sekä edellisen vuoden 31 päivänä joulukuuta kansallisessa varannossa jäljellä olevien määrien yhteissummasta. 2. Jos tilatukijärjestelmän täytäntöönpano tapahtuu alueellisella tasolla asetuksen (EY) N:o 1782/2003 58 artiklan säännösten mukaisesti, jäsenvaltioiden on ilmoitettava viimeistään järjestelmän ensimmäisen soveltamisvuoden 15 päivänä syyskuuta edellä mainitun artiklan 3 kohdan mukaisesti vahvistettu vastaava osuus enimmäismäärästä. Edellä 1 kohdan a alakohdassa tarkoitetut tiedot tilatukijärjestelmän ensimmäiseltä soveltamisvuodelta perustuvat väliaikaisiin tukioikeuksiin. Vastaavat tiedot, jotka perustuvat lopullisiin tukioikeuksiin, on toimitettava viimeistään seuraavan vuoden 1 päivänä maaliskuuta. 3. Sovellettaessa asetuksen (EY) N:o 1782/2003 69 artiklassa säädettyjä toimenpiteitä jäsenvaltioiden on ilmoitettava viimeistään 1 päivänä syyskuuta kuluvan vuoden hakemusten kokonaismäärä sekä vastaavat kokonaismäärät kunkin alan osalta, jota kyseisessä artiklassa tarkoitettu pidätys koskee. Lopulliset tiedot kyseisen asetuksen 69 artiklan mukaisten edellisen vuoden osalta hyväksyttyjen hakemusten kokonaismäärästä sekä kullakin alalla, jota samassa artiklassa tarkoitettu pidätys koskee, myönnettyjen tukien vastaava kokonaismäärä on ilmoitettava viimeistään 1 päivänä syyskuuta.”

2 artikla

Tämä asetus tulee voimaan päivänä, jona se julkaistaan Euroopan unionin virallisessa lehdessä.

Sitä sovelletaan voimaantulopäivästä alkaen, lukuun ottamatta 1 artiklan 2 kohtaa, jota sovelletaan 1 päivästä tammikuuta 2005, ja 1 artiklan 4 kohtaa, jota sovelletaan 1 päivästä tammikuuta 2006.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 30 päivänä elokuuta 2006. Komission puolesta Mariann FISCHER BOEL Komission jäsen

(1) EUVL L 270, 21.10.2003, s. 1. Asetus sellaisena kuin se on viimeksi muutettuna asetuksella (EY) N:o 953/2006 (EUVL L 175, 29.6.2006, s. 1).

(2) EUVL L 141, 30.4.2004, s. 1. Asetus sellaisena kuin se on viimeksi muutettuna asetuksella (EY) N:o 1134/2006 (EUVL L 203, 26.7.2006, s. 4).